સુધરાઈની કચરાથી ભરેલી ટ્રકો એની એન્ટ્રી કરવા માટે ૩૦ વર્ષથી વધુ સમયથી માટુંગા-ઈસ્ટના ભાઉદાજી રોડ અને તેલંગ રોડ પર આવીને ઊભી રહેતી હતી, જેને લીધે આ વિસ્તાર ચાર-પાંચ કલાક સુધી દુર્ગંધમય બની જતો હતો. એટલું જ નહીં, આ ટ્રકોમાંથી વેરાતા કચરાથી આ વિસ્તારમાં ગંદકી ફેલાતી હતી. આનાથી ત્રાસેલા રહેવાસીઓએ અનેક વાર સુધરાઈના સંબંધિત વિભાગોમાં ફરિયાદ કરી હોવા છતાં તેમની ફરિયાદો પર સુધરાઈના અધિકારીઓએ ધ્યાન આપ્યું નહોતું. આખરે ૨૦૦૬માં તેલંગ રોડ રેસિડન્ટ્સ અસોસિએશન બનાવીને રહેવાસીઓએ હાઈ કોર્ટનો સહારો લીધો હતો. એમાં રહેવાસીઓની જીત થઈ હતી અને કોર્ટે આદેશ આપીને સુધરાઈને જ્યાં રહેઠાણો ન હોય એવી જગ્યાએ કચરાની ટ્રકોની એન્ટ્રી માટેની ચોકી ખોલવા કહ્યું હતું. કોર્ટના આદેશ પછી પણ સુધરાઈના અધિકારીઓએ આ બાબતે ઠંડું વલણ અપનાવ્યું હતું, પણ રહેવાસીઓની જાગરૂકતા અને મહેનત સામે આખરે સુધરાઈએ ઝૂકવું પડ્યું હતું અને કચરા ટ્રકો માટે જે વિસ્તારમાં સ્લમ કે અન્ય કોઈ રહેઠાણો ન હોય એવી જગ્યાએ એમની ચોકી બનાવવાનો નર્ણિય લેવો પડ્યો હતો.